b'\n_START_ARTICLE_\nZhou Libo\n_START_PARAGRAPH_\nZhou Libo (oikealta nimelt\xc3\xa4\xc3\xa4n Zhou Shaoyi, 9. elokuuta 1908 Yiyang, Hunan \xe2\x80\x93 25. syyskuuta 1979) oli kiinalainen kirjailija._NEWLINE_Keskikoulun j\xc3\xa4lkeen Zhou Libo opetti alkeiskoulussa laskentoa, kunnes h\xc3\xa4n vuonna 1928 matkusti opiskelemaan Shanghain yliopistoon. Pian h\xc3\xa4net erotettiin yliopistosta poliittisen toimintansa vuoksi. Vuonna 1933 Zhou vangittiin lakkoon osallistumisen takia. Vapauduttuaan elokuussa 1934 h\xc3\xa4n liittyi Kiinan kommunistiseen puolueeseen._NEWLINE_Vuodesta 1934 l\xc3\xa4htien Zhou toimi vasemmistokirjailijoiden liitossa, k\xc3\xa4\xc3\xa4nsi kiinaksi ven\xc3\xa4l\xc3\xa4ist\xc3\xa4 kirjallisuutta ja matkusteli eri puolilla Kiinaa. Vuonna 1939 Zhou siirtyi Yan\xe2\x80\x99aniin, jossa h\xc3\xa4n asui sotavuosien ajan. H\xc3\xa4nen ensimm\xc3\xa4inen kertomuksensa ilmestyi vuonna 1941. Vuonna 1944 h\xc3\xa4nest\xc3\xa4 tuli \xe2\x80\x9dVapautuksen p\xc3\xa4iv\xc3\xa4lehden\xe2\x80\x9d kirjallisuusliitteen toimittaja. Vuonna 1946 Zhou osallistui maareformin toteuttamiseen koillis-Kiinassa. T\xc3\xa4m\xc3\xa4n ajan kokemuksia kuvaa kaksiosainen romaani \xe2\x80\x9dRajumyrsky\xe2\x80\x9d (1948\xe2\x80\x931949), joka sai Stalin-palkinnon vuonna 1951. Toinen romaani \xe2\x80\x9dTer\xc3\xa4svirta\xe2\x80\x9d (1955) her\xc3\xa4tti v\xc3\xa4hemm\xc3\xa4n huomiota. Zhoun p\xc3\xa4\xc3\xa4teoksena pidet\xc3\xa4\xc3\xa4n vuosina 1958 ja 1960 ilmestynytt\xc3\xa4 romaania \xe2\x80\x9dSuuria muutoksia vuoristokyl\xc3\xa4ss\xc3\xa4\xe2\x80\x9d. Kiinan kulttuurivallankumouksen aikana kirjailija oli jonkin aikaa vankilassa. H\xc3\xa4n p\xc3\xa4\xc3\xa4si palaamaan Pekingiin 1970-luvun lopulla. Zhoun viimeinen teos oli vuoden 1945 taisteluja kuvaava kertomus \xe2\x80\x9dY\xc3\xb6 Xiangjoella\xe2\x80\x9d (1978).'